Imtella' Frar 4, 2021 Rapport: Daphne Cassar Is-servizz li jmiss jeħodna fil-qalba tar-Rabat u l-Imqabba, żewġ lokalitajiet minn ħafna fejn għaddejjin proġetti ta' ħarsien ta' wirt storiku. Fl-Imqabba, il-Kunsill Lokali kien ħa fondi minn skema tal-gvern biex qed jirrestawra kappella, waqt li Infrastructure Malta mal-pavimentar il-ġdid ta' passaġġ pedonali fuq iz-zuntier tal-Bażilika ta' San Pawl fir-Rabat se tirrestawra wkoll arkata antika. Infrastructure Malta estendiet il-proġett ta' pavimentar ta' passaġġ ħdejn il-Bażilika ta' San Pawl fir-Rabat biex tirrestawra arkata storika li hemm fid-daħla għal din iż-żona pedonali li tifforma parti miz-zuntier. L-arkata tinsab fid-daħla għaż-żona pedonali min-naħa ta' Triq il-Kbira u kienet inbniet lejn l-aħħar tas-seklu 19. Il-Perit tal-proġett, Rebecca Grech, spjegat li x-xogħlijiet huma estensivi biex titreġġa' għall-istat oriġinali tagħha. "Fiż-żminijiet preċedenti kienu saru xi xogħolijiet fuqu fejn hemm l-istruttura li ma tikkonsistix biss mill-ġebel imma sar xogħol ta' konkos bix- xbiek miegħu li iddeterjorat…. u kkawżat ħsara fil-kumplament tal-istruttura. Fix-xogħolijiet tagħna li għamilna hu li ħattejna dak li kien hemm eżistenti tal-ġebel biex neliminaw dak li kien hemm tal-konkos taħtu, u minflok qed nerġgħu nibnu l-arkata mill-ġdid." Il-Ministru għat-Trasport, l-Infrastruttura u l-Proġetti Kapitali, Ian Borg, qal li r-restawr tal-arkata jikkumplimenta t-tisbiħ li sar tal-passaġġ li jgħaqqad Triq il-Kbira mal-Pjazza ta' quddiem il-Bażilika u li ġie msebbaħ ukoll bit-tħawwil ta' 12-il siġra taż-żebbuġ. Bħalissa qed tiġi pavimentata wkoll l-art fejn hemm il-kannierja. U fi proġett separat, fl-Imqabba qed tiġi restawrata l-kappella iddedikata lil Santa Katerina, biswit il-pjazza prinċipali. Is-sindku tal-Imqabba, Omar Farrugia, qal li din il-kappella li tinsab biswit il-pjazza prinċipali għandha sinifikat partikulari għall-komunita Mqabbija. Apparti milli hija ġawhra fiċ-ċentru ta' dan il-lokal, tingħaqad ma riġenerazzjoni mill-isbaħ li għandna ġewwa l-Imqabba permezz ta' pjazza ġdida u pavimentar ġdid rikk li tkompli tagħti valur lil din il-kappella li fiha illum tospita żewġ bradelli prinċipali tal-Madonna tal-Ġilju kif ukoll żewġ anġli li ntramaw fis-sepulkuru fil-ġimgħa mqaddsa u jixhed eżatt l-irwol kemm għandha għożża għal din il-komunita Mqabbija din il-kappella Il-Ministru għall-Kultura u Gvern Lokali, Jose Herrera, qal li l-gvern qed iħaddan politika li permezz tagħha jissieħeb f'kollaborazzjoni mal-Kunsilli Lokali għal proġetti simili. Il-Kunsill Lokali tal-Imqabba kien wieħed minn ħamsa li bbenefikaw minn ħamsin elf ewro kull wieħed għal proġetti tax-xorta.